# Az ELTE TTK HÖK Választási Bizottság ügyrendje

**1. §
Az ülés összehívása**

(1) A Választási Bizottság (továbbiakban: VB) üléseit a VB elnöke hívja össze.

(2) A VB összehívható a tagok egynegyedének írásban benyújtott kérésére. Ekkor a kérésben megjelölt helyszínre és időpontra kerül összehívásra az ülést. Az ülés összehívásáról az aláírók egyike köteles tájékoztatni a VB tagjait.

(3) A meghívókat az ülés előtt legalább tizenkét órával valamennyi tagnak és az Ellenőrző Bizottságnak (továbbiakban: EB) meg kell küldeni. A meghívónak tartalmaznia kell

(a) az ülés helyét és időpontját,

(b) a javasolt napirendet.

(4) Rendkívüli esetben 2 órás határidővel is összehívható a VB ülése. Ekkor a napirend elfogadása előtt a megjelent tagok egyszerű többséggel döntenek az ülés megtartásáról.

**2. §
Az ülések nyilvánossága**

(1) A VB ülései zártak.

(2) A VB ülésein csak a tagok és az EB azon tagjai vehetnek részt, akik nem jelöltették magukat képviselőnek.

**3. §
Határozatképesség**

(1) Az ülés határozatképes, ha azon a tagok több mint fele jelen van.

(2) A határozatképességet az EB jelenlevő tagja (ennek hiányában az elnök vagy az összehívók egyike) mondja ki.

**4. §
A napirend**

(1) Napirendi pont tárgyalását a VB bármely tagja kérheti a VB elnökénél. Az ülés előtt legalább nyolc órával beérkezett javaslatokat az elnök köteles napirendre venni.

(2) Az ülés elején el kell fogadni az ülés napirendjét.

(3) Az ülés közben napirendi pontok felvételére, törlésére, azok sorrendjének megválasztására kétharmados többségű szavazással van lehetőség.

**5. §
Az ülés levezetése**

(1) A napirendi pontok tárgyalását a VB elnöke, vagy az általa felkért személy irányítja. Amennyiben az elnök nincs jelen, a jelenlevők egyszerű többséggel levezetőt választanak.

(3) Az ülést a levezető elnök nyitja meg és zárja le.

**6. §
Az ülés menete**

(1) A napirendi pontokat a VB sorban tárgyalja, azokat a levezető elnök nyitja meg és zárja le.

(2) A VB a napirendi pontokban felvetődött kérdésekben szavazással állást foglalhat vagy döntést hozhat. Döntéseit a VB egyszerű többséggel, nyílt szavazással hozza, amennyiben az Alapszabály, vagy a VB ügyrendje nem rendelkezik máshogy.

1. A VB az elnök megválasztásáról kétharmados többségű, titkos szavazással szavaz, amennyiben az Alapszabály vagy jelen ügyrend másként nem rendelkezik.
2. A VB bármely tagjának kérésére a szavazás titkosan történik.

**7. §
Az ülés dokumentálása**

(1) A VB üléseiről emlékeztetőt kell készíteni. Az emlékeztetőnek tartalmaznia kell az ülés helyét és időpontját, a jelenléti ívet, a napirendi pontokat, a hozzászólókat, a hozott határozatok szövegét, és a szavazati arányokat.

(2) Az emlékeztetőnek továbbá tartalmaznia kell mindazon felszólalások tartalmi kivonatát, amelyeknél ezt a felszólaló kérte. Az emlékeztető készítőjéről a jelenlevők az ülés elején egyszerű többséggel határoznak. Az ülés emlékeztetői nyilvánosak, az Önkormányzat honlapján közzé kell tenni 3 munkanapon belül.